b"\n_START_ARTICLE_\nManuel S\xc3\xa1nchez Ayuso\n_START_SECTION_\nBiografia\n_START_PARAGRAPH_\nEra llicenciat en Dret per la Universitat de Val\xc3\xa8ncia i doctorat en Ci\xc3\xa8ncies Econ\xc3\xb2miques a la Universitat de Madrid. _NEWLINE_En mat\xc3\xa8ria pol\xc3\xadtica, fou un actiu opositor al franquisme. Va estar integrat en la Junta Democr\xc3\xa0tica d'Espanya i va ser membre del Partido Socialista Popular d'Enrique Tierno Galv\xc3\xa1n, formaci\xc3\xb3 amb la qual va conc\xc3\xb3rrer a les eleccions generals espanyoles de 1977 obtenint un dels escons per la prov\xc3\xadncia de Val\xc3\xa8ncia al Congr\xc3\xa9s dels Diputats. Fou President de la Comissi\xc3\xb3 d'Obres P\xc3\xbabliques i Urbanisme del Congr\xc3\xa9s dels Diputats. Fou tamb\xc3\xa9 un dels promotors del corrent Izquierda Socialista, ala esquerrana del PSOE, junt amb Luis G\xc3\xb3mez Llorente, Francisco Bustelo i Pablo Castellano. _NEWLINE_Form\xc3\xa0 part del Consell del Pa\xc3\xads Valenci\xc3\xa0, va ser Conseller de Sanitat i Seguretat Social. Despr\xc3\xa9s de la fusi\xc3\xb3 del PSP i el Partit Socialista Obrer Espanyol, es va presentar amb aquesta formaci\xc3\xb3 a les eleccions de 1979, i fou escollit novament diputat, i tamb\xc3\xa9 a les eleccions de 1982 que van donar el govern al PSOE, encara que va morir abans de recollir la seva acta de diputat. _NEWLINE_Com a economista, destac\xc3\xa0 de forma excel\xc2\xb7lent amb una formaci\xc3\xb3 molt completa (doctor en Ci\xc3\xa8ncies Econ\xc3\xb2miques i llicenciat en dret). Va treballar per al Banc d'Espanya, fou col\xc2\xb7laborador extern de l'Organitzaci\xc3\xb3 per a la Cooperaci\xc3\xb3 i el Desenvolupament Econ\xc3\xb2mic i membre de la Comissi\xc3\xb3 encarregada de la creaci\xc3\xb3 de la Borsa de Val\xc3\xa8ncia. Va ser catedr\xc3\xa0tic de Pol\xc3\xadtica Econ\xc3\xb2mica de la Universitat de Val\xc3\xa8ncia i deg\xc3\xa0 de la seva Facultat d'Econ\xc3\xb2miques."